**B. Osobitná časť**

# **K § 1**

Úprava rozsahu priamej výchovno-vzdelávacej činnosti pedagogického zamestnanca priamo nadväzuje na splnomocňovacie ustanovenie v § 7 ods. 2 zákona č. 138/2019 Z. z. o pedagogických zamestnancoch a o odborných zamestnancoch a o zmene a doplnení niektorých zákonov (ďalej len „zákon“). Podľa § 6 ods. 1 písm. a) zákona sa priamou výchovno-vzdelávacou činnosťou uskutočňuje školský vzdelávací program, výchovný program alebo program vzdelávania pedagogických zamestnancov a odborných zamestnancov. Z uvedeného dôvodu je predmetom úpravy rozsah priamej výchovno-vzdelávacej činnosti pedagogických zamestnancov

* školy, ktorá je súčasťou školskej sústavy, teda materskej školy, základnej školy, gymnázia, strednej odbornej školy, strednej športovej školy, školy umeleckého priemyslu, konzervatória, školy pre žiakov so špeciálnymi výchovno-vzdelávacími potrebami, základnej umeleckej školy a jazykovej školy vrátane základnej školy s materskou školou a spojenej školy,
* školského klubu detí, školského internátu, centra voľného času, diagnostického centra, reedukačného centra a liečebno-výchovného sanatória.

Návrh nariadenia upravuje rozsah priamej výchovno-vzdelávacej činnosti ako rozsah jednej hodiny a ako týždenný rozsah uvedenej činnosti, čím sa zohľadňuje osobitosť výkonu pracovnej činnosti v konkrétnej kategórii a podkategórii pedagogického zamestnanca a z podmienok výkonu priamej výchovno-vzdelávacej činnosti v konkrétnom druhu školy alebo školského zariadenia. Osobitosti výkonu priamej výchovno-vzdelávacej činnosti sú predmetom úpravy aj ako osobitosti súvisiace so základným úväzkom.

# **K § 2**

Dôvodom na ustanovenie rozsahu jednej hodiny priamej výchovno-vzdelávacej činnosti, vyjadrenej v minútach je zohľadnenie rozdielnej náročnosti výkonu priamej výchovno-vzdelávacej činnosti v konkrétnej kategórii a podkategórii pedagogického zamestnanca a konkrétnych podmienok jej výkonu. Ustanovenie tiež nadväzuje na predpisy účinné na úseku organizácie výchovy a vzdelávania v konkrétnych druhoch škôl, ktoré ustanovujú dĺžku vyučovacej hodiny ako vyjadrenia duševnej záťaže dieťaťa a žiaka pri výchove a vzdelávaní. V prípadoch, kedy osobitný predpis neustanovuje dĺžku jednej hodiny výchovy a vzdelávania, návrh nariadenia ustanovuje trvanie jednej hodiny priamej výchovno-vzdelávacej činnosti v rozsahu 60 minút. Týka sa to vychovávateľov, učiteľov materskej školy a poskytovania záujmového vzdelávania uskutočňovaného na základe vzdelávacích poukazov.

# **K § 3 a 4**

Základný úväzok pedagogických zamestnancov sa ustanovuje v súlade so zákonom osobitne pre príslušnú kategóriu a podkategóriu pedagogického zamestnanca, pre kariérovú pozíciu výchovný poradca, kariérový poradca, školský poradca a pre vedúcich pedagogických zamestnancov. Dôvodom ustanovenia podrobností súvisiacich so základným úväzkom pedagogického zamestnanca je najmä potreba zohľadniť rozmanitosť podmienok, vyplývajúcich z ustanovení zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „zákon č. 245/2008 Z. z.“) a jeho vykonávacích predpisov, v ktorých pedagogickí zamestnanci vykonávajú pracovnú činnosť a ktoré majú priamy vplyv na náročnosť výkonu pracovnej činnosti. Pri vychovávateľovi v centre voľného času sú zahrnuté aktivity, ktoré vyplývajú z § 6 ods. 2 vyhlášky Ministerstva školstva Slovenskej republiky č. 306/2009 Z. z. o školskom klube detí, školskom stredisku záujmovej činnosti, centre voľného času, školskom hospodárstve a stredisku odbornej praxe.

# **K § 5**

Dôvodom kritéria pre ustanovenie základného úväzku výchovného poradcu, kariérového poradcu a školského poradcu je charakter výchovného poradenstva a kariérového poradenstva, ktoré je poskytované jednotlivo, skupinovo a hromadne. Dôvodom ustanovenia podrobností k základnému úväzku výchovného poradcu, kariérového poradcu a školského poradcu sú špecifiká poskytovania výchovného a kariérového poradenstva v školách rôznych druhov, typov a veľkosti. Pri uplatnení zásady efektivity sa tak zabezpečí systémový priestor pre poskytovanie výchovného poradenstva a kariérového poradenstva.

# **K § 6**

Základný úväzok vedúcich pedagogických zamestnancov sa ustanovuje v súlade so zákonom osobitne pre riaditeľa, zástupcu riaditeľa, hlavného majstra odbornej výchovy a pre vedúceho vychovávateľa. Dôvodom ustanovenia podrobností súvisiacich so základným úväzkom je najmä potreba zohľadniť rozmanitosť podmienok, vyplývajúcich z ustanovení zákona č. 245/2008 Z. z., zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „zákon č. 596/2003 Z. z.“), zákona č. 61/2015 Z. z. o odbornom vzdelávaní a odbornej príprave a o zmene a doplnení niektorých zákonov v znení zákona č. 209/2018 Z. z. (ďalej len „zákon č. 61/2015 Z. z.“) a v ich vykonávacích predpisoch, v ktorých sa uskutočňuje výchova a vzdelávanie a ktoré majú priamy vplyv na náročnosť riadenia výchovy a vzdelávania alebo na riadenie školy ako právnickej osoby, ktorej hlavnou činnosťou je výchova a vzdelávanie detí a žiakov.

Ustanovenia § 5 a 6 návrhu nariadenia zabezpečujú možnosť aplikácie ustanovenia § 7 ods. 4 zákona o práci nadčas výkonom priamej výchovno-vzdelávacej činnosti.

# **K § 6**

Návrh nariadenia upravuje osobitosti viažuce sa na ustanovenie základného úväzku vedúcich pedagogických zamestnancov. Vychádza sa pritom z osobitostí podmienok poskytovania výchovy a vzdelávania v súlade so zákonom č. 245/2008 Z. z., zákonom č. 61/2015 Z. z. a ich vykonávacích predpisov a z osobitostí organizácie škôl a školských zariadení najmä v súlade so zákonom č. 596/2003 Z. z.

# **K § 7**

Dôvodom prechodného ustanovenia je ustanovenie nového druhu školy s účinnosťou od 1. 9. 2019, ktorým je škola umeleckého priemyslu, ktorá bude poskytovať vzdelávanie v odboroch vzdelávania v skupine odborov vzdelávania umenie a umeleckoremeselná tvorba I. alebo v skupine odborov vzdelávania umenie a umeleckoremeselná tvorba II. Ustanovenie § 7 je vytvorením právneho rámca na ustanovenie základného úväzku vedúceho pedagogického zamestnanca strednej odbornej školy, ktorá bude po 1. septembri 2019 bude poskytovať vzdelávanie v odboroch vzdelávania v skupine odborov vzdelávania umenie a umeleckoremeselná tvorba I. alebo v skupine odborov vzdelávania umenie a umeleckoremeselná tvorba II., a to až do ukončenia vzdelávania všetkých žiakov, ktorých stredná odborná škola prijala na uvedené vzdelávanie najneskôr v školskom roku 2018/2019.

# **K § 8**

# Dôvodom ustanovenia účinnosti návrhu nariadenia od 1. septembra 2019 je začiatok účinnosti zákona.

# **K Prílohe 1**

Dôvodom pre ustanovenie základného úväzku pedagogických zamestnancov zaradených do kategórie učiteľ v prílohe 1 je zohľadnenie náročnosti výkonu pracovnej činnosti v závislosti od druhu a typu školy, náročnosti vzdelávania alebo osobitostí výchovy a vzdelávania detí a žiakov so špeciálnymi výchovno-vzdelávacími potrebami, ktoré sa prejavujú v náročnosti výkonu pracovnej činnosti v príslušnej kategórii kategórie učiteľ. Z tohto dôvodu je obsah prílohy štruktúrovaný do častí A až E a uvádzajú sa charakteristiky výkonu priamej výchovno-vzdelávacej činnosti, ktorým je najmä miesto výkonu pracovnej činnosti v zmysle triedy alebo školy a charakteristika detí a žiakov, ak je dôležitá pre ustanovenie základného úväzku.

# **K Prílohe 2**

Dôvodom pre ustanovenie základného úväzku pedagogických zamestnancov zaradených do kategórie vychovávateľ v prílohe 2 je zohľadnenie náročnosti výkonu pracovnej činnosti vychovávateľa pri uskutočňovaní výchovného programu v súlade so zákonom č. 245/2008 Z. z. podľa jednotlivých druhov školských zariadení, podmienok a náročnosti výkonu priamej výchovno-vzdelávacej činnosti, v závislosti od charakteru školského zariadenia a v závislosti vplyvu organizácie výchovy a vzdelávania v základnej škole, ktorá má priamy dopad na výkon pracovnej činnosti vychovávateľa školského klubu detí.

# **K Prílohe 3**

Dôvodom pre ustanovenie základného úväzku pedagogických zamestnancov zaradených do kategórie majster odbornej výchovy v prílohe 3 je zohľadnenie náročnosti výkonu pracovnej činnosti majstra odbornej výchovy pri uskutočňovaní školského vzdelávacieho programu strednej odbornej školy v súlade so zákonom č. 245/2008 Z. z. a v súlade so zákonom č. 61/2015 Z. z., podmienok a náročnosti výkonu priamej výchovno-vzdelávacej činnosti v závislosti od druhu školy. Spôsob ustanovenia základného úväzku ako intervalu vytvára systémový priestor na pružné stanovenie úväzku riaditeľom školy.

# **K Prílohe 4**

Dôvodom pre ustanovenie základného úväzku pedagogických zamestnancov zaradených do kategórie školský tréner a korepetítor v prílohe 4 je zohľadnenie charakteru pracovnej činnosti a druhu školy, kde sa pracovná činnosť vykonáva, čo má priamy dopad na náročnosť výchovy a vzdelávania.

# **K Prílohe 5**

Dôvodom pre ustanovenie základného úväzku pedagogických zamestnancov zaradených do kariérovej pozície výchovný poradca, kariérový poradca alebo školský poradca v prílohe 5 je zohľadnenie náročnosti výkonu výchovného poradenstva a kariérového poradenstva v závislosti od druhu a veľkosti školy a od náročnosti pedagogickej komunikácie v prípade žiakov so špeciálnymi výchovno-vzdelávacími potrebami. Obsah prílohy vytvára systémový priestor pre aplikáciu ustanovenia § 36 ods. 1 písm. i) a j) a ods. 3 zákona, v zmysle ktorého sa nevylučuje, aby špecializované činnosti výchovného a kariérového poradenstva vykonával iný pedagogický zamestnanec, než je učiteľ. Z uvedeného dôvodu je obsah formálne členený na časti A až E podľa príslušných kategórií a podkategórií pedagogických zamestnancov a vnútorne reflektuje aj ďalšie charakteristiky, ktoré majú vplyv na ustanovenie základného úväzku a sú rovnaké ako v prílohách 1 až 4.

# **K Prílohe 6**

Dôvodom pre ustanovenie základného úväzku vedúcich pedagogických zamestnancov v prílohe 5 je zohľadnenie náročnosti riadenia právnej subjektivity školy, veľkosti školy, podľa stupňa riadenia, náročnosti pedagogického riadenia a ďalších faktorov, ktoré majú priamy dopad na náročnosť výkonu riadiacich činností. Z tohto dôvodu je obsah formálne členený na časti A až F podľa príslušného stupňa riadenia a charakteristiky riadiacej pôsobnosti. Zároveň sú zohľadnené charakteristiky, vyplývajúce z druhu školy a školského zariadenia a z podmienok organizácie poskytovania výchovy a vzdelávania v súlade so zákonom č. 596/2003 Z. z.